Шта је за мене КУЛТУРА

Културан, а некултуран? Култура понашања, физичка култура, ликовна култура, књижевна култура, језичка култура, етичка култура, култура града, села, култура тела, старе источне културе, античка култура, савремена култура, култура идентитета, српска култура, општа култура и многе друге. Много је украсних придјева уз ријеч култура што, вјероватно, говори да је култура украс појединца, народа, свијета, али и комплексан појам.

Рекло би се да је немогуће промашити тему. А ја се плашим да ће ми мојих само шеснаест година, моје неискуство, недовољно образовање, живљење у мало мјесту, бити препрека да изразим оно што је за мене култура и да то неће бити конкурентно међу литерарним радовима оних који живе другачије и потпуније у великим градовима. Плашим се да ће ме оно што је за мене култура учинити „некултурном“. Покушавам превладати страх и пишем, свјесна одговорности пред овако значајном темом, да је култура, и поред своје стандардне мјерљивости, ипак отворена за креативна схватања себе. Па ако овај рад буде мање од очекиваног, нека буде израз мог креативног схватања културе.

Родитељи су ме најприје учили култури- у односу према другима, ближњим, старијим, млађим, према себи, школи, природи... То је подразумијевало однос поштовања, разумијевања, љубави, подразумијевало лијеп поздрав, осмјех, лијепе ријечи, написану задаћу... Поштујући учење родитеља и награђивана с друге стране похвалом, пољупцем, загрљајем, захвалношћу, оцјеном, осјећала сам се лијепо и срећно. Дакле, култура је за мене, најприје, била извор љепоте и среће. Даље је моје схватање културе надограђивано образовањем. То су чинили професори а снажан је утицај медија. Оно родитељско, примарно, у школи је постајало сложеније. Кроз разре предмете, више или мање, упознавала сам се са разним врстама културе. Издвојила бих, ипак, сазнања о култури на часовима српског језика. То су: култура усменог и писменог изражавања, култура читања, култура националног идентитета, култура универзалних вриједности, култура душе, српска култура, култура образовања, самообразовања... Инсистира се на врлинама, лијепим ријечима, поучава на примјерима из књижевних дјела. Српски језик је национални предмет и као такав спрецифичан, али комплетан највише захваљујући професорици. Моја професорица је моја инспирација, за писање, за учење културе и за све остало.Кад би таквих људи било више.

Телевизија је водећи медиј, поред Интернета, међу младима и веома утицајна. Она често негира и темеље и надоградњу онога што је за мене култура. Промовише „некултуру“ (кич,шунд) и некултурне по свим дефиницијама културе. И зато збуњује стављајући ме у хамлетовсу дилему- бити или не бити културан, а посљедице - потонути или пливати у животу. Не свиђа ми се много тога на телевизији, нарочито политичари, који најчешће немају културе, ни говорне, ни политичке, ни етичке, ни опште... и тако вријеђају културу обичног човјека. А ипак такви креирају све, и културу, све од упитног рађања, преко неизвјесног опстанка, до извјесног неостанка Срба на нашим просторима. А то је највиталнији национални интерес.

Вољела бих ићи у позориште, да нам ради бископ, да посјећујем музеје, изложбе, културне манифестације разних врста. Остаје ми култура писања, читања, образовања. Да ли је то довољно да испуни моје потребе за културом? Кажу да култура сиромаштва, у којем већина живи, не смије узроковати сиромаштво културе. Не би требало, али узрокује. Али зашто су богати некултурни? Матија Бећковић је рекао да је Св. Сава „извадио прву личну карту српском народу“ и да од тада замо ко смо, шта смо и куда идемо. Јесмо ли ми сачували своју прву личну карту и остали на светосавском путу? Дјед унука више пута у Кочићевој приповијеци „Кроз мећаву“ пита: „Идеш ли роде?“ и у тутњави и хуци зимске олује је изгубио и унука и краву. Стефан Немања у „Завјештању језика“ каже: „А шта је народ изгуби ли језик, земљу, душу?“

А ја? Знам да је култура много, али склопљеног мозаика немам, само много коцкица онога што је за мене култура. Још увијек вјерујем ( можда трајно) да Аска може заварати гладног, олињалог вука, да љубав побјеђује све, кад би је само било више. Тражићу, као и Десанка, „помиловање“, не, тражићу „благоразумевање“, за свој народ. Писаћу ћирилицом, мислићу и говорићу српски тако да ме „цели свет разуме“. Славићу своју крсну славу, крстићу се испред часног крста, са три прста. Окупљаћу породицу, наоружаћу се љубављу и пријатељима. Вољећу отаџбину коју Дрина не раздваја и загледаћу се у мајчицу Србију забринутим, можда и уплашеним, очима, због посљедњих догађаја. Сањаћу нове мостове преко Дрине јер „сва је наша нада с оне стране“.

Бринем се да је моје схватање кулутре и њене улоге усамљено, или да се овакви не чују често и много. Ипак ћу се борити да развијем своју културу до крајњих граница и да преносим на друге потребу за културом. Вјерујем да би оно, што је за мене култура, могло спасити свијет и у њему оно мени најважније- мој род српски.